Predkladacia správa

Na základe článku 46(1) Zmluvy o pristúpení bude vymenovaných desať sudcov Európskeho súdneho dvora (ďalej len „ESD“). V súlade s  článkom 221 Zmluvy o ES sa ESD bude skladať z jedného sudcu za každý členský štát. Z tohto dôvodu Slovenská republika  po vstupe do Európskej únie bude mať na ESD jedného sudcu. V tejto súvislosti má vláda SR do konca februára 2004 zaslať Generálnemu  sekretárovi Rady EÚ Javierovi Solanovi list, v ktorom uvedie meno svojho kandidáta do ESD. 
Kritériá na výber sudcu ESD určuje článok 223 ods. 1  Zmluvy o ES – „Títo sa vyberajú spomedzi osôb, ktoré zaručujú úplnú nezávislosť a ktoré vo svojich krajinách spĺňajú kvalifikačné predpoklady na obsadenie najvyšších súdnych funkcií alebo sú uznávanými odborníkmi v oblasti práva; títo sú vymenovaní spoločnou dohodou vlád  členských krajín na obdobie šiestich rokov“.
Na základe článku 46(2)(b) Aktu o podmienkach pristúpenia bude taktiež vymenovaných desať sudcov Súdu prvého stupňa  (ďalej len „SPS“). V súlade s  článkom 224 Zmluvy o ES sa SPS skladá aspoň z jedného sudcu za každý členský štát. Počet sudcov je určený štatútom Súdneho dvora a tvorí ho 25 sudcov. Slovenská republika obsadí miesto jedného sudcu rovnako ako v prípade ESD. 
Postup pri procese vymenovania sudcu SPS je obdobný ako pri vymenovaní sudcu ESD. Kritériá na výber sudcu SPS určuje článok 224 ods. 2  Zmluvy o ES – „Títo sa vyberajú spomedzi osôb, ktoré zaručujú úplnú nezávislosť a ktoré vo svojich krajinách spĺňajú kvalifikačné predpoklady na vymenovanie do súdnej funkcie; títo sú vymenovaní spoločnou dohodou vlád  členských krajín na obdobie šiestich rokov“.
Funkcia sudcu ESD sa vzhľadom na väčšiu dôležitosť tohto súdu v porovnaní so  Súdom prvého stupňa  považuje za prestížnejšiu. Tomu zvyčajne zodpovedá aj výber kandidátov pre obidva súdy (vyššie postavenie v súdnej hierarchii, viac profesionálnych skúseností pre kandidáta na sudcu ESD). Podľa čl. 223 Zmluvy o ES je vymenovanie sudcov spoločnou dohodou vlád členských krajín. Vnútroštátny postup schvaľovania kandidátov na sudcu ESD a SPS je v plnej miere v kompetencii Slovenskej republiky. 
Ústava SR v Čl. 141a ods. 4 písm. d)  zverila do pôsobnosti Súdnej rady SR predkladanie návrhov kandidátov na sudcov, ktorí by mali pôsobiť za Slovenskú republiku v medzinárodných súdnych orgánoch, vláde SR. Vnútroštátny postup pri výbere  kandidátov  na sudcov v medzinárodných súdnych orgánoch je upravený v  § 27g zákona č. 185/2002 Z. z. o Súdnej rade SR a o zmene a doplnení niektorých zákonov (ďalej len „Zákon o Súdnej rade SR“). Na návrh vlády SR kandidátov na sudcov oboch súdov za SR následne potvrdia  zástupcovia vlád členských krajín na svojom stretnutí.
Predložený materiál obsahuje návrhy dvoch kandidátov – osobitne kandidáta na sudcu ESD a osobitne kandidáta na sudcu SPS, ktorí boli zvolení Súdnou radou SR na jej zasadnutí dňa 16. februára 2004.
Materiál sa predkladá na rokovanie vlády v súlade s bodom 3.1.5 Metodického pokynu na prípravu a predkladanie materiálov na rokovanie vlády SR – Výnimka z predkladania materiálov na pripomienkové konanie.
Predkladaný materiál nemá finančný, ekonomický, environmentálny vplyv ani vplyv na zamestnanosť.